
Napelem panelek felületén megtapadó szennyeződések vizsgálata

A napenergia az egyik legstabilabb és legnagyobb mennyiségben rendelkezésünkre álló energiaforrás, így egyre több helyen létesítenek fotovoltaikus napelemes rendszereket. Mint minden technológiában, a napelemes rendszerek esetében is léteznek hatásfok csökkentő tényezők, mint például a soiling, a panelek felületén megjelenő szennyeződés, mely akár több 10%-os hatásfokromláshoz is vezethet. A kutatás célja magyarországi napelemparkok szennyeződéseinek vizsgálata, melynek első lépése a mintázási és analitikai metódus kidolgozása, értékelése volt. A vizsgálatot egy Inárcson telepített napelemparkban végeztük, ahol mintát vettünk a talajból, a park négy sarkában lévő napelem felszínéről, illetve a panelek alján összegyűlt anyagból. A szennyeződés összetételét optikai és elektronmikroszkópos, valamint röntgen pordiffrakciós vizsgálattal határoztuk meg. Makroszkópos és sztereomikroszkópos vizsgálatokkal megállapítható volt a panel felületéről
és a panelek alján összegyűlt anyagból vett minták közötti eltérés mind színükben, mennyiségükben, valamint szemcseméretükben is: a panel felszínére sötétszürke, finom szemcseméretű (agyag, aleurit) szennyezőanyag tapadt, a panel alján pedig világos szürke, homok szemcseméretű, többségében kvarc, csillám alkotta szennyeződés halmozódott fel. A
különbség oka a gravitáció és/vagy csapadék okozta áthalmozódás. A minták ásványai eltérő arányban kvarc, plagioklász, dolomit, földpát, káliföldpát és csillámok voltak, valamint különböző biológiai eredetű szennyeződések (növényi törmelék, csigaház töredék). A szennyező szervetlen anyagok nagy részének forrása a környéki talaj lehet, ugyanis az azonosított fázisok megtalálhatóak a park talajában is. A parkon belül a szennyeződés mennyisége heterogén és összefüggést mutat a földutakkal, valamint a növényzettel. Megállapítottuk, hogy lokális hatások befolyásolják a szennyeződés mennyiségét, így telepített növényzettel csökkenteni lehetne a felvert por mennyiségét a napelemek közelében. A kutatás további célja az antropogén hatásból származó szerves szennyezőanyagok vizsgálata, ami a napelemek szennyezettségén túl a levegő minőségéről is információkkal szolgálhat.



